Kameeleon (tähtkuju)
Kameeleon (ladina Chamaeleon, lühend Cha) on väike lõunataeva tähtkuju. Kameeleon katab 132 ruutkraadi ja on pindalalt 88 tähtkuju seas 79. kohal. Heledaimad tähed on Alpha Chamaeleontis (4,05m) ja Gamma Chamaeleontis (4,11m). Kameeleon on üks 12 tähtkujust, mille moodustas hollandi astronoom Petrus Plancius meresõitjate Pieter Dirkszoon Keyseri ja Frederick de Houtmani lõunataeva vaatluste põhjal. Seda kujutati 1598 valminud taevagloobusel. Esimest korda kujutati seda täheatlases 1603. aastal – Johann Bayeri "Uranometrias".